Una exposició al Palau Robert pretén conscienciar sobre la importància de gestionar de manera adequada els plàstics i reduir-ne l'ús, sobretot pel que fa als plàstics que s'acostumen a utilitzar només en una ocasió.
La mostra "Menys plàstic, més vida!" l'organitza l'Agència Catalana de l'Aigua amb motiu del Dia Mundial de l'Aigua (22 de març).
La mostra, que es podrà visitar al Jardí entre el 20 de març i el 16 d'abril, exposa els problemes que generen els plàstics i s'estructura en sis blocs temàtics: Plastic Paradise; Polseres d'aigua; Sopa de mar; Esports Nàutics; Un món de plàstic i Alternatives Sostenibles.
La informació que es presenta a la mostra permet veure com el plàstic és present d'una manera important a les nostres vides.
Més del 90% dels productes i objectes que ens envolten estan fets d'aquest material, que acostuma a tenir un baix cost de producció, una gran versatilitat i una elevada resistència.
Tot i els seus beneficis, amb el pas dels anys i l'evolució de les societats, l'eliminació dels plàstics i el seu reciclatge han esdevingut un problema de grans proporcions per al conjunt de la humanitat, posant en risc l'adequat equilibri del medi hídric i el benestar de les espècies animals.
El 70% de les nostres escombraries són plàstics
Del total de residus que una família genera a casa seva, el 70% són plàstics, la majoria dels quals són d'un sol ús.
Això provoca que la gestió d'aquests residus, en cas que no sigui l'adequada, faci arribar aquests materials al medi ambient.
Actualment, per exemple, només un 30% dels envasos de begudes d'un sol ús es reciclen, fet que provoca que la resta no es tracti d'una manera adequada.
Cal tenir en compte que el 80% dels plàstics que arriben als nostres oceans provenen de terra, fruit d'una gestió deficient.
En aquest sentit, els plàstics que llencem de manera inadequada acaben a rius i torrents i, en episodis de pluges intenses, aquests materials arriben als nostres mars.
Evolució de macroplàstics a microplàstics
El temps de degradació dels plàstics acostuma a ser molt llarg.
Això fa que la seva resistència a la descomposició provoqui que objectes de plàstic es vagin degradant i que passin de mides grans a mides més petites.
Algunes espècies marines confonen aquests plàstics de petites dimensions amb menjar (plàncton) i, per aquest motiu, molts peixos i aus marins tenen un 30% de plàstics dins del seu organisme.
La ingesta d'aquests materials pot ocasionar morts entre la fauna marina.
Un altre risc conseqüència d'aquest fet és que aquests plàstics passin a la cadena tròfica i que el problema també pugui afectar les persones.
Tot i que encara no n'hi ha evidències, des de les Nacions Unides ja s'alerta que caldrà dur a terme investigacions en aquesta línia de cara al futur.
Les polítiques de la Generalitat
El Govern català desenvolupa periòdicament diverses campanyes de sensibilització, a través de l'Agència de Residus de Catalunya i d'altres instàncies i entitats, per conscienciar la ciutadania sobre la necessitat de gestionar bé els diferents tipus de residus (inclosos els plàstics i els envasos) amb l'objectiu de minimitzar i evitar l'impacte que tenen sobre l'entorn.
Des del 2017 s'ha prohibit el lliurament gratuït de bosses de plàstic a les botigues i supermercats per mitjà de la Llei 5/2017, de 28 de març, de mesures fiscals, administratives, financeres i del sector públic.
La llei prohibeix el lliurament gratuït de bosses de caixa o de lliurament a domicili de qualsevol material plàstic, inclòs el plàstic en general, el plàstic oxodegradable i el plàstic biodegradable, amb exclusió de les bosses compostables que compleixin els requisits de la norma UNE-EN 13432 o equivalent.
L'any passat, amb motiu del Dia Mundial del Medi Ambient, el Govern va fer un pas més i va anunciar la prohibició dels envasos de plàstic d'un sol ús, com per exemple, les ampolles, en l'àmbit de la Generalitat.
Com a alternativa, s'utilitzaran, prioritàriament, productes reutilitzables o fabricats amb materials compostables, vidre, paper o fusta.
Aquesta prohibició s'aplicarà als departaments i ens del sector públic de la Generalitat, tant en els productes d'ús intern com en els utilitzats en actes públics i actuacions de difusió.
Aquestes polítiques van en la línia de la Unió Europea, que s'ha fixat l'horitzó del 2025 per reduir en un 90% la utilització dels plàstics d'un sol ús.